4. ΝΟΜΟΣ υπ’ αριθ. 2154 της 7/12 Ιουν. 1952 (ΦΕΚ Α΄ 161) Περί συμπληρώσεως των διατάξεων του Α.Ν. 446/1937 «περί Θεάτρων και λοιπών Δημοσίων Θεαμάτων». Άρθρ.1.-1)Αι θέσεις των θεατών των Θεάτρων και τόπων μουσικών εκτελέσεων (συναυλιών κλπ.) δέον να είναι ηριθμημέναι. 2)Απαγορεύεται η τοποθέτησις καθισμάτων οπουδήποτε της αιθούσης θεάτρων, τόπων εκτελέσεως μουσικών έργων και λοιπών δημοσίων θεαμάτων πέραν του αριθμού των θέσεων των καθοριζομένων εν τη αδεία λειτουργίας τούτων ή εις μέρη άλλα εκείνων, άτινα καθορίζει η άδεια. 3)Απαγορεύεται η υπό του Ταμίου ή άλλου υπαλλήλου, Θεάτρου, Δημ. Θεάματος, Ενώσεώς τινος ή γραφείου διενεργείας συναυλιών, αγώνων κλπ., πώλησις εισιτηρίων, εις τιμήν υπερβαίνουσαν την επ’ αυτών αναγραφομένην. Άρθρ.2.-1.Οι παραβάται του παρόντος και των εκτελεστικών Β.Δ/των ταμίαι τιμωρούνται δια προστίμου ή κρατήσεως ή δι’ αμφοτέρων των ποινών εν υποτροπή δε και δι’ απαγορεύσεως ασκήσεως του επαγγέλματος του Ταμίου μέχρις 1 έτους απαγγελλομένης δια της αποφάσεως. Δια της ποινής επίσης του προστίμου τιμωρείται και ο επιχειρηματίας. Εφ’ όσον συντρέχουσιν οι όροι του αυτοφώρου αδικήματος οι παραβάται εισάγονται εις δίκην εις το Πταισματοδικείον, κατά τας κειμένας περί εκδικάσεως των επ’ αυτοφώρω πταισμάτων διατάξεις, δύναται όμως το βεβαιούν την παράβασιν αστυνομικόν όργανον χωρίς να προβή εις την σύλληψιν των παραβατών να επιδώση εις αυτούς κλήσεις να προσέλθωσιν εις το Πταισματοδικείον εις ωρισμένην ώραν εντός του προσεχούς 24ώρου προς εκδίκασιν της υποθέσεώς των. Οι ούτω κληθέντες και μη προσελθόντες δικάζονται ερήμην της αποφάσεως του Πταισματοδικείου, ούσης αμέσως εκτελεστής. 2.Με την αυτήν ποινήν του προστίμου ή κρατήσεως ή δι’ αμφοτέρων των ποινών, τιμωρείται και οιοσδήποτε μη έχων σχέσιν με το θέατρον κλπ. εις περίπτωσιν παραβάσεως των διατάξεων των παρ. 2 και 3 του προηγουμένου άρθρου. Άρθρ.3.-Η γνωμοδοτική αρμοδιότης των κατά το άρθρ. 1 του Α.Ν. 446/37 και το άρθρ. 8 του Α.Ν. 955/37 συμβουλίων, περί των ληπτέων μέτρων ασφαλείας δι’ εγκατάστασιν και λειτουργίαν θεάτρων, επεκτείνεται και επί των αιθουσών διαλέξεων, συναυλιών κλπ. και εν γένει χώρων συγκεντρώσεως του κοινού, αι δε παραβάσεις επισύρουσι τας ποινάς του ανωτέρω Νόμ. 446/37. Άρθρ.4.-Πάσα λεπτομέρεια αφορώσα την εκτέλεσιν του παρόντος ρυθμίζεται δια Β.Δ/των εκδιδομένων προτάσει του Υπουργού Εσωτερικών. Η ισχύς του παρόντος άρχεται από της δημοσιεύσεως αυτού εις την Εφημερίδα της Κυβερνήσεως. 